**กสอ. ร่วมกับ เดลต้า ปั้นสตาร์ทอัพ พิชิตรางวัลเงินทุนนางฟ้า ปี4**

กรุงเทพฯ 24 ธันวาคม 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม พร้อมด้วย นายอนุสรณ์ มุทราอิศ กรรมการบริหาร บริษัท เดลต้า อีเลคโทรนิคส์ (ประเทศไทย) จำกัด (มหาชน) นายสมฤกษ์ การวิวัฒน์ จากบริษัท Smart Solution 1996 จำกัด ดร.เด่นชัย วรเดชจำเริญ จากบริษัท TIE Smart Solutions และนายตฤณ รุจิรวนิช จากบริษัท ไอ ดู สมาร์ท โซลูชั่น จำกัด เข้าร่วมแถลงกิจกรรมโครงการ Angel Fund for Startup ปีที่ 4 ณ ห้องแซฟไฟร์ 1-2 ชั้น 2 โรงแรมเซ็นจูรี่ พาร์ค กรุงเทพฯ

โครงการดังกล่าว ถือเป็นหนึ่งในกิจกรรมแหล่งเงินทุนสำหรับผู้ประกอบการและธุรกิจใหม่ เป็นลักษณะเงินทุนให้เปล่าภายในวงเงิน 4 ล้านบาท ในการจัดตั้งธุรกิจสูงสุดรายละไม่เกิน 500,000 บาท เพื่อให้ผู้ประกอบการได้เข้าถึงแหล่งเงินทุน ให้การสนับสนุนองค์ความรู้ ตลอดจนการศึกษาดูงาน เพื่อนำมาปรับใช้ให้เหมาะสมกับธุรกิจ โดยในปีนี้จะพิจารณาให้ทุนสนับสนุน ภายใต้ 2 แนวคิด คือ1. การยกระดับคุณภาพและประสิทธิภาพด้วยระบบอัตโนมัติอุตสาหกรรม คือ การนำเทคโนโลยีสมัยใหม่มาประยุกต์ใช้ สร้างความรวดเร็วและสะดวกสบาย โดยระบบอัตโนมัติจะทำงานแทนหรือตัดสินใจแทนมนุษย์บางส่วนหรือทั้งหมด 2. การอนุรักษ์สิ่งแวดล้อมด้วยเทคโนโลยีการใช้พลังงานอย่างมีความรับผิดชอบและเทคโนโลยีการบริหารจัดการน้ำ โดยการเลือกใช้พลังงานที่สะอาดและสามารถนำกลับมาใช้ใหม่ได้ ซึ่งเป็นส่วนหนึ่ง ของหลักการเศรษฐกิจหมุนเวียน ทั้งนี้ ตลอด 3 ปีที่ผ่านมา มีผู้สนใจสมัครเข้าร่วมโครงการฯถึง 546 ราย และมีผู้ผ่านเกณฑ์การฝึกอบรม 122 ราย เพื่อเข้ารับการอบรม “Business Camp” และสามารถขอรับการสนับสนุนเงินทุนจากบริษัท เดลต้า รวมถึงแหล่งทุนอื่น ๆ รวมทั้งสิ้น 80 ล้านบาท โดยสร้างมูลค่าทางเศรษฐกิจถึง 150 ล้านบาท### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว